عبید اللہ کیہر

عبیداللہ کیہر 16 جمادی الاول 1385ھ بمطابق 12 ستمبر 1965ء سندھ کے شہر خیرپور میں پیدا ہوئے۔ والد حافظ عبد الرحمٰن کیہر عالمِ دین اور عربی کے استاد تھے، جو درس و تدریس کے سلسلے میں سندھ کے مختلف شہروں میں ہجرت کرتے رہتے تھے۔ 1972ء میں ان کا خاندان خیرپور سے کراچی منتقل ہو گیا۔ یہاں ابتدائی تعلیم ریڈیو پاکستان اسکول سے اور انٹرمیڈیٹ ڈی جے سائنس کالج سے کر کے این ای ڈی انجینئرنگ یونیورسٹی پہنچے جہاں سے 1990ء میں میکینکل انجینئرنگ کی ڈگری حاصل کی۔ اگلے دس سال کراچی میں انجینئرنگ اور میڈیا کے مختلف اداروں میں گزار کر 2001ء میں اسلام آباد منتقل ہو گئے۔

عبیداللہ کیہر  نے اپنے تحریری سفر کا آغاز 1985ء میں ماہنامہ ہمدرد نونہال میں بچوں کے لیے لاہور کا سفرنامہ لکھ کر کیا تھا۔ اس کے بعد سے روزنامہ مشرق، روزنامہ جسارت، ماہنامہ رابطہ، ماہنامہ اردو ڈائجسٹ، روزنامہ جنگ، روزنامہ امت اور ڈان نیوز سمیت کئی رسائل و جرائد میں ان کی تحریریں شائع ہوتی رہتی ہیں۔

2002ء میں عبیداللہ کیہر کی پہلی کتاب ”دریا دریا وادی وادی“ کمپیوٹر سی ڈی پر ایک انوکھے انداز میں شائع ہوئی، جسے اکادمی ادبیات پاکستان اور مقتدرہ قومی زبان نے ”اردو کی پہلی ڈیجیٹل کتاب“ کا نام دیا اور یہ خبر دنیا کے اکثر اردو اخبارات و جرائد میں شائع ہوئی۔ پھر یکے بعد دیگرے ان کی آٹھ ڈیجیٹل کتابیں منظر عام پر آئیں۔

روایتی انداز میں کاغذ پر ان کی پہلی کتاب ”سفر کہانیاں“ تھی جو 2012ء میں شائع ہوئی۔

2022ء میں عبیداللہ کیہر کے سفرناموں پر پہلا ایم فل تھیسس فیڈرل اردو یونیورسٹی میں اور 2023ء میں دوسرا ایم فل تھیسس صوابی یونیورسٹی میں تحریر کیا جا چکا ہے۔

تادمِ تحریر عبیداللہ کیہر کی 18 کتابیں شائع ہو چکی ہیں :

دریا دریا وادی وادی ٭ سفر کہانیاں ٭ شہر کہانیاں ٭ آسیب کہانیاں ٭ کیسپین کنارے ٭ بولان سے چترال تک ٭ باکو بائی روڈ ٭ یارِ من ترکی ٭ قراقرم کے پار ٭ دریاؤں کے دیس میں ٭ سرزمین معجزات ٭ یہ دریا میرے دریا ٭ کراچی جو اک شہر تھا ٭ بچپن سے پچپن تک ٭ قصّے ایک مسافر کے ٭ سی پیک سیاحت ٭ میرے دل کے تار ٭  سفرنامہ نجد و حجاز

## حالات زندگی
عبیداللہ کیہر 12 ستمبر 1965ء کو سندھ کے شہر ضلع خیرپور میں پیدا ہوئے۔ آبائی تعلق سندھ کے قدیم **کیہر** قبیلے سے ہے۔ ان کے والد حافظ عبد الرحمٰن کیہر عالم دین اور عربی کے استاد تھے ۔ درس و تدریس کے سلسلے میں وہ سندھ کے مختلف شہروں میں ہجرت کرتے رہے۔ 1972ء میں ان کا خاندان خیرپو ر سے کراچی منتقل ہو گیا اور سب سے پہلی رہائش لیاقت آباد میں اختیار کی، لیکن سال بھر بعد لانڈھی قائد آباد آ گئے۔ پھر چھ سال قائد آباد میں، بارہ سال ملیر کھوکھراپار میں اور اگلے دس سال الفلاح سوسائٹی میں گزارے۔

عبیداللہ کیہر نے ابتدائی تعلیم ریڈیو پاکستان کالونی قائدآباد کے پرائمری اسکول میں حاصل کی۔ میٹرک کا امتحان آصف اسکول کالا بورڈ سے پاس کیا اور انٹرمیڈیٹ ڈی جے سائنس کالج سے کر کے این ای ڈی یونیورسٹی آف انجینئرنگ اینڈ ٹیکنالوجی تک پہنچ گئے، جہاں سے 1990ء میں میکینکل انجنیئر بن کر نکلے۔ اگلے دس سال کراچی میں انجنیئرنگ اور میڈیا کے مختلف اداروں میں گزار کر یکم جنوری 2001ء کے دن نئی صدی کے آغاز پر اسلام آباد منتقل ہو گئے۔

## ادبی خدمات
عبیداللہ کیہر نے اپنے تحریری سفر کا آغاز 1982ء میں ہمدرد نونہال میں بچوں کے لیے لاہور کا سفرنامہ لکھ کر کیا تھا، جبکہ ان کی پہلی ادبی تحریر 1987ء میں **وادی سوات کی خزاں میں** کے نام سے روزنامہ مشرق میں شائع ہوئی۔دوسری تحریر چین کا سفرنامہ تھا جو اکتوبر 1987ء میں روزنامہ جسارت میں **سندھ سے سنکیانگ تک** کے عنوان سے شائع ہوا۔نومبر 1987ء میں ہفت روزہ اخبارِ خواتین میں چین کا مفصل سفرنامہ **قراقرم کے پار** کے نام سے قسط وار شائع ہوا۔ 1988ء سے ماہنامہ رابطہ میں پاکستانی شہروں کے تعارفی سلسلے **ایک شہر ایک انجمن** کے تحت مضامین لکھنے کا آغاز کیا جو اگلے بارہ سال جاری رہا۔ 2000ء میں روزنامہ امت میں ایران کا سفرنامہ **کیسپیئن کی چاہ میں** قسط وار شائع ہوا۔ 2007ء میں روزنامہ امت میں سیاحتی کالموں کا سلسلہ **سفر کہانیاں** کے نام سے لکھنا شروع کیا جو 2011ء تک جاری رہا۔ 2012ء روزنامہ جسارت میں بنگلہ دیش کا سفرنامہ **دریاؤں کے دیس میں** قسط وار شائع ہوا۔ 2013ء میں روزنامہ جسارت میں ترکی کے سفرنامے **یارِ من ترکی** کی اشاعت کا آغاز ہوا اور یہ سلسلہ نومبر 2014ء تک جاری رہا۔ اکتوبر 2017ء سے ڈان نیوز کی ویب گاہ پر اردو بلاگ لکھنے کا سلسلہ شروع کیا جو تا حال جاری ہے۔

## کتابیں :
دریا دریا وادی وادی

سفر کہانیاں

شہر کہانیاں

آسیب کہانیاں

کیسپین کنارے

بولان سے چترال تک

باکو بائی روڈ

یارِ من ترکی

قراقرم کے پار

دریاؤں کے دیس میں

سر زمین معجزات

یہ دریا میرے دریا

کراچی جو اک شہر تھا

بچپن سے پچپن تک

قصّے ایک مسافر کے

سی پیک سیاحت

میرے دل کے تار

سفرنامہ نجد و حجاز

## حوالہ جات

زمرہ:1965ء کی پیدائشیں
زمرہ:12 ستمبر کی پیدائشیں
زمرہ:ضلع خیرپور کی شخصیات
زمرہ:بقید حیات شخصیات
زمرہ:پاکستانی سفر نامہ نگار
زمرہ:این ای ڈی یونیورسٹی آف انجینئرنگ اینڈ ٹیکنالوجی کے فضلا